虞美人草行
作者：許彥國
朝代：宋

paragraphs: 鴻門玉斗紛如雪，十萬降兵夜流血。
咸陽宮殿三月紅，霸業已隨烟燼滅。
剛强必死仁義王，陰陵失道非天亡。
英雄本學萬人敵，何須屑屑悲紅妝。
三軍敗盡旌旗倒，玉帳佳人坐中老。
香魂夜逐劍光飛，清血化爲原上草。
芳心寂寞寄寒枝，舊曲聞來似斂眉。
哀怨徘徊愁不語，恰如初聽楚歌時。
滔滔逝水流今古，楚漢興亡兩丘土。
當年遺事總成空，慷慨尊前爲誰舞。